**Paziņojums masu medijiem**

**16.06.2016.**

**LTAB ierosinājusi LAAS “Balva” maksātnespēju**

**Nedaudz vairāk nekā trīs gadus pēc tam, kad Finanšu un kapitāla tirgus komisija (turpmāk - FKTK) pieņēma lēmumu apturēt visu apdrošināšanas sabiedrības "Balva" izsniegto licenču darbību, ierosināta tās maksātnespēja. “Visu šo laiku no LAAS “Balva” centāmies atgūt no Garantijas fonda izmaksātās OCTA atlīdzības, kuras apdrošināšanas sabiedrība nespēja izmaksāt starptautiskajos līgumos paredzētajos gadījumos, tomēr šobrīd redzam, ka uzņēmums nespēj segt aizvien pieaugošās izmaksas, tādēļ LTAB pieņēma lēmumu ierosināt likvidējamās sabiedrības maksātnespēju,” skaidro Latvijas Transportlīdzekļu apdrošinātāju biroja (turpmāk – LTAB) valdes priekšēdētājs Jānis Abāšins.**

LAAS “Balva” darbību FKTK apturēja 2013.gada 16.aprīlī. Atbilstoši OCTA likumam gadījumos, kad tiek pasludināta kāda tirgus dalībnieka maksātnespēja, izmaksas CSNg cietušajiem tiek segtas no Garantijas fonda.

Uzņēmuma maksātnespējas ierosināšana ļaus ātrāk pabeigt atlikušo aktīvu realizāciju, kas tiek darīts gan CSNg cietušo, kuriem OCTA atlīdzība pienākas no LAAS “Balva”, gan visas OCTA nozares dalībnieku interesēs. Līdz ar to visi CSNg cietušie, kuri joprojām no LAAS “Balva” nav saņēmuši visu sev pienākošo atlīdzību izmaksu, varēs bez kavēšanās pilnā apmērā pieprasīt to no Garantijas fonda. “Plānojam tuvākajā laikā apzināt un personīgi uzrunāt ikvienu no šiem atlīdzību saņēmējiem un vienoties par izmaksu veikšanu,” stāsta LTAB valdes priekšsēdētājs.

“Uz šo brīdi atlīdzībās LAAS “Balva” vietā LTAB no Garantijas fonda kopā jau izmaksājis gandrīz 3 milj. EUR, bet atguvis nedaudz vairāk par 1 milj. EUR,” informē J.Abāšins, rezumējot, ka tādējādi likvidējamās apdrošināšanas sabiedrības parāds pret Garantijas fondu sasniedzis jau 1.89 milj. EUR. Ņemot vērā LAAS “Balva” likvidācijas procesā radītos zaudējumus, kā arī tos, kas vēl radīsies maksātnespējas procesa ietvaros un citus faktorus, Garantijas fonda apmērs jau šogad samazināsies zem likumā noteiktā minimālā apmēra un apdrošinātājiem būs jāatsāk veikt ikmēneša atskaitījumus Garantijas fondā no katras pārdotās OCTA polises, lai atjaunotu Garantijas fonda apmēru.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

*Papildus informācija*

*LTAB sabiedrisko attiecību konsultants*

*Gints Lazdiņš*

*Tālr: +371 29442282, E-pasts: gints@olsen.lv*